董公詩
作者：張籍
朝代：唐

paragraphs: 誰主東諸侯，元臣隴西公。
旌節居汴水，四方皆承風。
在朝四十年，天下誦其功。
相我明天子，政成如太宗。
東方有艱難，公乃出臨戎。
單車入危城，慈惠安羣兇。
公謂其黨言，汝材甚驍雄。
爲我帳下士，出入衛我躬。
汝息爲我子，汝親我爲翁。
衆皆相顧泣，無不和且恭。
其父教子義，其妻勉夫忠。
不自以爲資，奉上但顒顒。
公衣無文采，公食少肥濃。
所憂在萬人，人實我寧空。
輕刑寬其政，薄賦弛租庸。
四郡三十城，不知歲饑凶。
天子臨朝喜，元老留在東。
今聞揚盛德，就安我大邦。
百辟賀明主，皇風恩賜重。
朝廷有大事，就決其所從。
海內既無虞，君臣方肅雍。
端居任僚屬，宴語常從容。
翩翩者蒼烏，來巢於林叢。
甘瓜生場圃，一蔕實連中。
田有嘉穀隴，異畝穗亦同。
賢人佐聖人，德與神明通。
感應我淳化，生瑞我地中。
昔者此州人，但矜馬與弓。
今公施德禮，自然威武崇。
公其共百年，受祿將無窮。